โบรกฯเชียร์ซื้อ SISB เป้า 11.20 บ. มองบวก The Halving Project หนุนนร.เพิ่ม 300-400 คน
"บล.ฟินันเซีย ไซรัส" เชียร์ซื้อ SISB คงราคาเป้า 11.20 บ. มองบวกแผนลงทุน The Halving Project คาดเริ่มเปิดให้บริการราว ส.ค. 2566 ส่งผลให้จำนวนนักเรียนตั้งแต่ปี 2567 เพิ่มขึ้นราว 300-400 คน
"บล.ฟินันเซีย ไซรัส" เชียร์ซื้อ SISB คงราคาเป้า 11.20 บ. มองบวกแผนลงทุน The Halving Project คาดเริ่มเปิดให้บริการราว ส.ค. 2566 ส่งผลให้จำนวนนักเรียนตั้งแต่ปี 2567 เพิ่มขึ้นราว 300-400 คน
17 ธ.ค. 2564

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า ปัจจุบันบริษัทมีเงินทุนที่มีความพร้อมและรองรับการเติบโตได้ในระยะยาว ซึ่งในแผนการลงทุน 5 ปีจากนี้ไป บริษัทฯจะมุ่งเน้นการขยายโรงเรียนสาขาเพิ่มอย่างต่อเนื่อง โดยเฉพาะการลงทุนในโครงการ The Halving Project (Project H) ซึ่งจะเป็นรูปแบบของโรงเรียนนานาชาติในย่านชานเมือง และในหัวเมืองต่างจังหวัด ซึ่งมีค่าธรรมเนียมในการศึกษาในราคาที่เข้าถึงได้
โดยเร็วๆ นี้จะมีความชัดเจนในเรื่องของทำเลที่จะจัดตั้ง และงบประมาณการในการลงทุน โดยบริษัทฯเชื่อว่าโครงการดังกล่าวจะเป็นโครงการที่สนับสนุนการเติบโตในอนาคตได้เป็นอย่างดี
“บริษัทฯได้วางเป้าหมายภายใน 5 ปี จะมีจำนวนนักเรียนภายในกลุ่มจะมากกว่า 4,150 คน จากปัจจุบันมีจำนวนนักเรียนภายในระบบ 2,470 คน โดยในปี 2566 บริษัทยังคงเดินหน้าเปิดโรงเรียนนานาชาติ SISB NR (นนทบุรี) ตามแผน และในปี2567 บริษัทฯเตรียมเปิด The Halving Project (Project H) ที่จะหนุนให้จำนวนนักเรียนเพิ่มขึ้นเป็น 3,550 คน และในปี 2568-69 จะมีนักเรียนเพิ่มเป็น 3,850 คน และ 4,150 คนตามลำดับ ซึ่งหากว่ามีโรงเรียนใหม่เปิดเพิ่มขึ้นมากกว่าแผนที่วางไว้คาดว่าจำนวนนักเรียนในระบบจะเพิ่มขึ้นมากกว่าเป้าหมาย” นายยิว ฮอค โคว กล่าว
นอกจากนี้ ในแผนระยะยาว บริษัทฯยังดำเนินกลยุทธ์การเพิ่มจำนวนนักเรียนเข้ามาในระบบเพิ่มขึ้นในกลุ่มประเทศอาเซียน โดยเฉพาะประเทศเมียนมา เนื่องจากหลังจากที่มีผลกระทบจากสถานการณ์ทางการเมืองที่เกิดขึ้นในประเทศดังกล่าว ทำให้ผู้ปกครองติดต่อสอบถามแนวทางในการส่งบุตรหลานเข้ามาศึกษาในโรงเรียนในเครือ จึงเป็นโอกาสในการขยายตลาดต่อไปได้อีก ขณะเดียวกัน บริษัทฯยังคงนโยบายในการควบคุมค่าใช้จ่ายอย่างมีประสิทธิภาพอย่างต่อเนื่อง เพื่อให้มีความสามารถในการแข่งขันได้ในทุกสถานการณ์
ขณะที่ บล.ฟินันเซีย ไซรัส ประเมินว่า SISB เตรียมเปิดตัวโครงการ Halving project บุกเบิกตลาดใหม่ ซึ่งจะเป็นสาขาของโรงเรียนนานาชาติ SISB คุณภาพเทียบเท่ากับสาขาในปัจจุบัน แต่คาดว่าจะใช้แบรนด์อื่น โดยมองว่าเป็นการขยายสู่ตลาดต่างจังหวัดในอนาคต มีราคาค่าเทอมต่ำกว่าโรงเรียนอินเตอร์เต็มรูปแบบรวม 40-50%
ทั้งนี้โครงการ Halving project เป็นการขยายตลาดสู่ตลาดใหม่ เช่น กลุ่มนักเรียนโรงเรียนเอกชน โปรแกรม English Program (EP) ซึ่งมีส่วนแบ่งตลาด 27% ของจำนวนนักเรียนทั้งประเทศ หรือประมาณ 2.46 ล้านคน ปัจจุบันค่าเทอมระบบ EP Program อยู่ที่ 3.3 หมื่นบาท ถึง 1.6 แสนบาท
โดยฝ่ายวิจัยคาดว่าจะเริ่มเห็นสาขาใหม่ใน Halving project 2-3 เดือนข้างหน้านี้ ปัจจุบันมีแผนการเปิดตัว 1 สาขา และเริ่มเปิดให้บริการราว ส.ค. 2566 บริษัทฯคาดว่าจะส่งผลให้จำนวนนักเรียนตั้งแต่ปี 2567 เพิ่มขึ้นราว 300-400 คน โดยจะมีการเปิดการเรียนการสอนในระยะแรกถึง G3 มองว่า Halving project ตอบโจทย์ให้กับพ่อแม่ยุคใหม่ที่มีความต้องการคุณภาพการศึกษาที่เพิ่มขึ้น คาดว่าจะทำให้ SISB สามารถเติบโตได้ในระดับที่รวดเร็วกว่าการขยายสาขาของ SISB เอง เนื่องจากใช้ระยะเวลาสั้นและใช้เงินลงทุนน้อยกว่าเนื่องจาก Scale เล็กกว่า ซึ่งผู้บริหาร SISB มั่นใจว่าจะสามารถรักษาอัตรากำไรไว้ได้ไม่ต่ำกว่าเดิมจากการบริหารต้นทุน
ดังนั้น ประมาณการกำไรปี 2567 ยังไม่รวม Halving Project อยู่ที่ 481 ล้านบาท แต่หากรวมจำนวนนักเรียนที่เพิ่มขึ้นจาก Having Project ตามที่บริษัทตั้งเป้าจะส่งผลต่อ Upside ของประมาณการกำไรราว 5%
อย่างไรก็ตาม คงประมาณการกำไรปี 2564 เพิ่มขึ้น 40.8% จากปีก่อน เป็น 204 ล้านบาท และปี 2565 เพิ่มขึ้น 28.5% จากปีก่อนเป็น 262 ล้านบาท คาดว่าจำนวนนักเรียนจะเริ่มกลับมาเรียนตามปกติแต่ชั้นเด็กเล็กอาจฟื้นช้า บนคาดการณ์นักเรียน 2,600 คน จาก 2,220 คนในปี 2564 และอัตราค่าธรรมเนียมที่ 4.5 แสนบาทต่อคนต่อปี ส่วนสาขาที่นนทบุรีจะเริ่มส่งผลต่อประมาณการตั้งแต่ไตรมาส 3/2566 เป็นต้นไป และคงคำแนะนำ ซื้อ คงราคาเหมาะสมปี 2565 ที่ 11.20 บาท (DCF, WACC 7%)